b"\n_START_ARTICLE_\nMikrobioloogia\n_START_PARAGRAPH_\nMikrobioloogia (vkr mikros 'v\xc3\xa4ike', bios 'elu', logos '\xc3\xb5petus') on mikroorganismide ehk mikroobide uurimisega tegelev teadusharu. Mikrobioloogia uurib eukar\xc3\xbcootseid ja prokar\xc3\xbcootseid mikroorganisme. Eukar\xc3\xbcootsete mikroorganismide hulka kuuluvad seened ja protistid, millel on membraaniseoselised organellid. Samas prokar\xc3\xbcootsetel organismidel, kes k\xc3\xb5ik on mikroorganismid, seesugused rakuosised puuduvad. Prokar\xc3\xbcootide hulka kuuluvad ka bakterid ja arhed. _NEWLINE_Ajalooliselt on mikrobioloogid keskendunud kultuuride kasvatamisele, nende v\xc3\xa4rvimisele ja mikroskopeerimisele. Samas on v\xc3\xa4hem kui 1% tavakeskkonna mikroorganismidest laborikeskkonnas kultiveeritavad. Et hinnata mikroorganismide olemasolu mingis keskkonnas, uuritakse proovis leiduvaid DNA v\xc3\xb5i RNA j\xc3\xa4rjestusi.\n_START_SECTION_\nAjalugu\n_START_PARAGRAPH_\nH\xc3\xbcpoteesid mikroorganismide olemasolust olid sajandeid enne nende tegelikku avastamist. Esimesed \xc3\xb5petused n\xc3\xa4htamatu elu olemasolust p\xc3\xa4rinevad 6. sajandist eKr._NEWLINE_Tegelik mikroobide avastamine ja uurimine algas 17. sajandil, kui leiutati mikroskoop. 1665. aastal tegi Robert Hooke esimese j\xc3\xa4\xc3\xa4dvustatud mikroskoopilise j\xc3\xa4lgimise. 1676. aastal j\xc3\xa4lgis Anton van Leeuwenhoek oma loodud \xc3\xbchel\xc3\xa4\xc3\xa4tselise mikroskoobiga baktereid. Joseph Lister oli esimene, kes \xc3\xbctles, et mikroorganismid p\xc3\xb5hjustavad nakkushaigusi ning kasutas fenoole desinfitseerijana._NEWLINE_Bakterioloogia l\xc3\xb5i 20. sajandil Ferdinand Cohn, kes alustas ka bakterite taksonoomilist klassifikatseerimist. Tema kaasaegsed olid Louis Pasteur ja Robert Koch, keda peetakse mikrobioloogia isadeks. Robert Koch s\xc3\xb5nastas tingimused, mis peavad olema t\xc3\xa4idetud t\xc3\xb5estamaks, et just mingi konkreetne haigustekitaja p\xc3\xb5hjustab seda konkreetset haigust, ja avastas uusi mikroorganisme._NEWLINE_Louis Pasteur l\xc3\xb5i past\xc3\xb6riseerimise ja eri vaktsiine._NEWLINE_Pasteur ja Koch on mikrobioloogia rajajad, aga nende t\xc3\xb6\xc3\xb6 ei n\xc3\xa4idanud mikrobioloogia mitmekesisust, vaid keskendus pigem meditsiinile. Alles 20. sajandi teisel poolel hakkas mikrobioloogia arenema. Avastati viirused, kemolitotroofia, geokeemiliste protsesside bakterid ja loodi uusi tehnoloogiaid.\n_START_SECTION_\nHarud\n_START_PARAGRAPH_\nMikrobioloogia harusid jagatakse fundamentaal- ja rakendusteadusteks. Mikrobioloogiat saab klassifitseerida ka taksonoomia alusel, kui tegemist on bakterioloogia, m\xc3\xbckoloogia, protozooloogia v\xc3\xb5i f\xc3\xbckoloogia valdkonnaga. Mikrobioloogia ja teiste loodus- ning t\xc3\xa4ppisteaduse harud kattuvad oma praktikas suures osas. Mikrobioloogia v\xc3\xb5ib eri aspektides laieneda ka v\xc3\xa4ljapoole traditsioonilisi kitsaid piire, n\xc3\xa4iteks olla osa biof\xc3\xbc\xc3\xbcsika, biokeemia v\xc3\xb5i molekulaarbioloogia uuringutes.\n_START_SECTION_\nMikroorganismide kasulikkus\n_START_PARAGRAPH_\nVaatamata sellele, et mikroorganismid tekitavad haigusi, on neist inimestele palju kasu._NEWLINE_Mikroobe kasutatakse toiduainetehnoloogias: t\xc3\xb6\xc3\xb6stuslikul k\xc3\xa4\xc3\xa4ritamisel (alkoholi, \xc3\xa4\xc3\xa4dika ja piimatoodete valmistamine) ja pagarit\xc3\xb6\xc3\xb6stuses._NEWLINE_Mikroorganisme rakendatakse antibiootikumide ja aminohapete tootmisel ja abilisena keerulisemate organismide (taimede) kloonimisel._NEWLINE_Mikroorganisme kasutatakse ens\xc3\xbc\xc3\xbcmide ja reportergeenide tootmisel ning ka uudsete molekulaarbioloogiliste tehnoloogiate katsetamisel._NEWLINE_Mikroobid toodavad biopol\xc3\xbcmeere: pol\xc3\xbcsahhariide, pol\xc3\xbcestreid ja pol\xc3\xbcamiide. Neid saab kasutada meditsiinis kudede taastamiseks ja kehas ravimite transportimiseks. Mikroorganisme kasutatakse paljude ainete bios\xc3\xbcnteesiks._NEWLINE_Sageli kasutatakse mikroorganisme keskkonnaprobleemide lahendamiseks. Eri liigid suudavad lagundada paljusid toksilisi j\xc3\xa4\xc3\xa4tmeid, seega kasutatakse ulatuslikumate reostuste likvideerimiseks segu bakterite ja seente liikidest ning t\xc3\xbcvedest, sest iga\xc3\xbcks neist tuleb toime eri ainega._NEWLINE_Bakteritel on oluline roll inimese mikrobiootas. Seedetraktis aitavad nad kaasa vitamiinide ja aminohapete tootmisele, seedivad toitu ja h\xc3\xa4vitavad kahjulikke mikroobe."